Сирием ис адыэхэм я Iуэхум егъэпIейтей
Дунейпсо Адыгэ Хасэм хэтхэм я зи чэзу зэIущIэ щIышылэм и 22-м Сэхъурокъуэ Хьэутий иригъэкIуэкIащ. Абы щыхэплъащ Iуэхугъуэ зыбжанэм. Япэу зи гугъу ящIар Сирием къикIыжа ди лъэпкъэгъухэм нобэ я Iуэху зытетырщ, я псэукIэрщ, я мурадхэрщ. Абы теухуауэ зэIущIэм къыщыпсэлъащ бысымхэм ящыщу Ибрэхьим Бассам, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Пэрыт» жылагъуэ зэгухьэныгъэм и Iэтащхьэ СтIащ Ахьмэд, КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и къудамэм и унафэщI КIурашын Анзор, «Налшык къалэ и курортхэр» ОАО-м и тхьэмадэ Къаскъул Владимир, ДАХ-м и IуэхущIапIэм и Iэтащхьэ Мыкъуэжь Арсен сымэ. Апхуэдэу жаIа псори къызэщIикъуэжащ ДАХ-м и президент Сэхъурокъуэ Хьэутий.
ЗэIущIэм хэтахэм зэрыжаIамкIэ, СХьР-м бэлыхь щыхэ хуа ди хэкуэгъухэу Къэбэрдей-Балъкъэрым цIыху 504-рэ къэкIуэжащ. Ауэ абыхэм ящыщу зыкъомыр — Адыгэ Республикэм, нэгъуэщI гупи — Къэрэшей-Шэрджэсым Iэпхъуахэщ. Ди щIыналъэм къина цIыху 370-м ящыщу 164-р къуажэхэм (Благовещенкэ, Крем-Константиновкэ, Анзорей) унэ къыхуащэхуурэ ягъэIэпхъуащ. Мыдрейхэр зэкIэ Налшык къалэ дэт «Дружба», «Эльбрус», «Горный родник» санаторэхэм щIэсщ.
ЕтIуанэ Iуэхум теухуауэ зэIущIэм къыщыпсэлъащ ХьэфIыцIэ Мухьэмэд. Абы и гугъу ищIащ Урысейм Федерацэм и Правительствэм и саугъэтыр иджыблагъэ зыхуагъэфэща зэадэзэпхъухэу ТIажьхэ Борисрэ Альбинэрэ лэжьыгъэ купщIафIэ зэрырагъэкIуэкIым. Илъэситхум щIигъуауэ сурэтыщI-модельер цIэрыIуэ ТIажь Альбинэрэ абы и фондым и унафэщI ТIажь Борисрэ «Нартхэм я хъугъуэфIыгъуэхэр» дунейпсо сабий-ныбжьыщIэ зэпеуэ-фестивалыр ирагъэкIуэкI.
— ТIажь зэадэзэпхъум щэнхабзэм хуащI хэлъхьэныгъэм къыдэкIуэу, зи ужь ит проектым дуней псом адыгэу тетым я дежкIэ мыхьэнэшхуэ иIэщ, — жиIащ ХьэфIыцIэм. — Адыгэ Iуэхур и лъабжьэу абы зэпеуэхэр щызэхашащ Америкэм, Азием, Африкэм, Европэм я къэрал зэмылIэужьыгъуэхэм, ахэр псори зэхэту 20 мэхъу. Ахэр щылажьэ Москва дэт «Лъэпкъхэм я унэ» IуэхущIапIэр я дэIэпыкъуэгъуу сурэт щIынымкIэ зэпеуэхэр ирагъэкIуэкI, абы щытекIуахэм я IэдакъэщIэкIхэр зэрыт журналхэр къыдагъэкI. КъищынэмыщIауэ, иджыблагъэ дунейм къытехьащ нарт хъыбархэр щызэхуэхьэса «Сосрыкъуэ» тхылъыр, ар адыгэбзэкIи (зытхар Къэрмокъуэ Хьэмидщ), урысыбзэкIи (зэзыдзэкIар Кузьмин Валентинщ), хьэрыпыбзэкIи (зэзыдзэкIар Къумыкъу Мамдухьщ) къыдэкIащ. ДяпэкIэ я мурадщ адрей нарт лIыхъужьхэм я хъыбар зэрыт тхылъхэр къыдэкIыным хуагъэхьэзырыну. Апхуэдэуи «Нартхэм я хъугъуэфIыгъуэхэр» дунейпсо художественнэ гъэлъэгъуэныгъэр къэрал куэдым щрагъэкIуэкIащ, Налшык къалэм дэт Лъэпкъ музейми къыщызэрагъэпэщауэ щытащ.
ХьэфIыцIэ Мухьэмэд къыхигъэщащ ахэр къытщIэхъуэ щIэблэр лъэпкъхэм я щэнхабзэм и тхыдэм щыгъуазэ щIынымкIэ, абы дегъэхьэхынымкIэ, зэчий зыбгъэдэлъ ныбжьыщIэхэм я творческэ зэфIэкIхэм зегъэубгъунымкIэ хуабжьу зэрысэбэпыр. ИкIи дыщIигъуащ езыр зи редактор нэхъыщхьэ «Адыгэ псалъэ» газетыр сыт щыгъуи зэрыдэIэпыкъур, дяпэкIэ кърахьэжьэ Iуэхухэр Дунейпсо, Къэбэрдей Адыгэ Хасэхэми зэрыдиIыгъынур.
ЗэIущIэм кърихьэлIахэр адэкIэ тепсэлъыхьащ гъатхэпэм и 25-м Мэздэгу къалэ щекIуэкIыну ягъэхьэзыр зэIущIэм и къызэгъэпэщыкIэ, зэхэлъыкIэ хъунухэм. ДАХ-мрэ КъАХ-мрэ Мэздэгу щрагъэкIуэкIынущ политикэ, къэрал, жылагъуэ лэжьакIуэ цIэрыIуэ, КъБР-м и Правительствэм и УнафэщIым и къуэдзэу, къызэрымыкIуэ щытыкIэхэмкIэ министру щыта Тыркуин Анатолэ и фэеплъ пшыхь. Ар Ставрополь крайм хыхьэ Къурей щIыналъэм щыщ Азэней адыгэ жылэм къыщалъхуащ, гуащIафIэу лъэпкъым хуэлэжьащ.
Къызэхуэсахэм ягъэбелджылащ пшыхьыр къызэгъэпэщыным иужь итыну гупыр, абы хэтын папщIэ Мэздэгу кIуэнухэр, нэгъуэщIхэри. ЗэIущIэм хэтащ Мэздэгу Адыгэ Хасэм и тхьэмадэ Дербит (Мудар) Валерэ, абы и къуэдзэ Бэрэгъун Борис, Тыркуин Анатолэ и къуэшым и къуэ Геннадий сымэ икIи езыхэм я лъэныкъуэкIэ зэфIагъэкIыпхъэхэр утыку кърахьащ.
ДАХ-м и зэIущIэр иуха нэужь, абы хэтахэр кIуащ «Дружба» санаторэм икIи Сирием къикIыжауэ абы щыпсэухэм я щыIэкIэ-псэукIэр зрагъэлъэгъуащ, Iуэхум и хэкIыпIэ хъунумкIэ зэпсэлъахэщ.
НэщIэпыджэ Замирэ.
